《送长蘅偕计北上二首》
明代·郑胤骥

忆予初识子，子方髫而俊。
未能与深素，亦以私余润。
迈往不屑姿，良足驱鄙吝。
岁月既已多，肝胆两能印。
因之情好殊，相与遂投分。
之子真快士，风标何整峻。
学博识有余，才多体更迅。
谈达及应谐，妙理醒群听。
得子牙后慧，无复有疑喑。
云披而雨霁，天清以日喑。
辟如哀家梨，啖之肌骨沁。
亦如善攻者，摧陷无坚陈。
吐纳纵横时，孑乎无乃称。
之子与人游，所疾在美疢。
片善苟有合，弘长尝过甚。
一或遇瑕疵，反覆旋规瑱。
盖失而数美，意实不欲徇。
交久日日新，等于金石莹。
吾徒二三子，视子以待赈。
惟子有深情，使我忘非韵。
子今将远迈，相送能无靳。
之子素朗诣，栖寄故不近。
顾其才非常，当事聊一奋。
乃者既逢时，将功见言信。
拱璧先驷马，此道亦坐进。
每于言语间，羡子识力定。
子心实寡营，是故恶夫佞。
子气虽突兀，中怀乃周慎。
非以长胜人，处长亦自胜。
意既不在多，事理复迎刃。
临歧何所言，慷慨仰修磴。
君其爱玉体，聊以申贫赠。